[Video] Tugstappe teen slapende polisiebeamptes‘n Skermskoot uit die video. Die video volg onderaan die berig. Drie polisiebeamptes van die Postmasburg-polisiestasie in die Noord-Kaap het vandeesweek kennisgewings van beoogde skorsing ontvang nadat hulle op heterdaad betrap is terwyl hulle aan diens geslaap het. Dié beamptes is op 4 Desember 2015 deur Dewald du Plessis, ŉ lid van die plaaslike AfriForum-buurtwag, betrap toe hy ondersoek ingestel het ná klagtes dat dié polisiestasie nie hul telefone beantwoord nie. Arnold Spies, ŉ inwoner van Postmasburg, het die buurtwag geskakel nadat daar op die betrokke dag omstreeks 04:30 by sy huis ingebreek is en hy nie die polisie in die hande kon kry nie. Du Plessis is direk daarna na die polisiestasie en het ŉ video met sy selfoon geneem. In die video kan ŉ mens sien hoe verlate die polisiestasie lyk en dat drie beamptes uit hul slaap gewek word en deurmekaar voorkom. Een van die beamptes lê op haar maag uitgestrek op die vloer, sonder haar skoene. AfriForum het ná die voorval onderneem om druk op die stasiebevelvoerder en die provinsiale kommissaris te plaas om teen die betrokke beamptes op te tree. “Die polisiestasie was so te sê onbeman. Die enigste drie polisiebeamptes wat aan diens was, was vas aan die slaap,” het Wico Swanepoel, AfriForum se provinsiale koördineerder vir die Noord-Kaap, gesê. “Die feesseisoen is hier en ons kan nie bekostig dat polisiebeamptes op hul louere rus nie. Misdaad neem veral oor dié tydperk toe en ons verwag van die polisie om gerat en gereed te wees vir enige situasie en om dadelik op inwoners se noodkrete te reageer.” Brig. Masebueng Mochologi-Maleeme, polisiewoordvoerder, het Vrydag aan Maroela Media gesê die provinsiale polisiekommissaris is bewus van die video-opname en dat ŉ interne ondersoek van stapel gestuur is. “Die beamptes het Maandag in terme van die Suid-Afrikaanse Polisiediens se dissiplinêre beleid kennisgewings van beoogde skorsing ontvang en het 14 dae om skriftelik te reageer waarom hulle nie geskors moet word. Hulle is tans nog aan diens en die ondersoek duur voort,” het sy gesê. [wpvideo om6eDILp]